*Diolch am y cyfle i ymateb 2il CDLl Cyngor Sir Gaerfyrddin a nodaf fy sylwadau isod. Rwy’n fodlon i’m sylwadau ysgrifenedig gael eu hystyried gan yr Arolygydd ond nid wyf am siarad mewn sesiwn gwrandawiad.*

*Cynghorydd Meinir James*

*Ward Llangyndeyrn*

**SP1 Twf Strategol 8 Opsiynau Twf**

**SP8 Y Gymraeg a Diwylliant Cymru**

Mae 8,822 yn nifer rhy uchel o dai mewn cyfnod cymharol fyr a fydd yn handwyol iawn i’r Gymraeg yn Sir Gaerfyrddin. Mae darpariaeth hefyd yn yr 2il CDLl ar gyfer hyd at 9,704 o dai newydd yn fygythiad pellach i’r Gymraeg barhau a ffynnu yn ein cymunedau.

Mae rhagestyniadau twf poblogaeth Llywodraeth Cymru yn amcangyfrif cynnydd llawer is yn y boblogaeth ac yn gyffredinol mae mwy yn marw nag sydd yn cael eu geni yn Sir Gâr. Yn ôl ffigyrau Llywodraeth Cymru, 4100 o gynnydd yn y boblogaeth a welwyd mewn 10 mlynedd yn 2011.

Dylid ystyried beth yw’r gofynion yn y cymunedau ond mae opsiwn gofodol yn ystyried y defnydd o dir yn hytrach na’r effaith ar y defnydd tir ar y bobol a’r gymuned.

Mae’r opsiwn a ffefrir hefyd yn rhy uchelgeisiol o ran yr economi ag yn anelu at dyfiant llawer rhy gyflym fydd hefyd yn effeithio’n fawr ar y Gymraeg yng nghymunedau’r Sir.

Mae’r Cynllun yn nodi mai mewnfudo yw’r prif ffactor sy’n effeithio ar nifer y boblogaeth yn y Sir a phobol ifanc yw’r nifer fwyaf sy’n gadael y Sir. Mae angen i ni gadw ein pobol ifanc yn y Sir i sicrhau dyfodol a defnydd o’r Gymraeg yn ein cymunedau. Mae angen tai fforddadwy a thai pris cyrraeddiadwy i’n pobol ifanc i’w galluogi i brynu tŷ ag i aros yn y Sir. Mae adeiladu nifer fawr o dai, mawr, drud, allan o gyrraedd y rhai sydd am brynu eu cartref cyntaf.

Mae angen twf graddol a gofalus i ddiogelu a datblygu ein cymunedau i fod yn gymunedau hyfyw. Mae nifer o gadarnleoedd y Gymraeg yn ein pentrefi a chymunedau gwledig ac mae angen cynyddu niferoedd siaradwyr Cymraeg yn arbennig yn yr ardaloedd hyn.

Byddai 6500-7000 o dai yn ffigwr yn fwy realistig o ran y darpariaeth sydd ei angen gyda 45% o rhain yn dai fforddadwy, canran a awgrymir yn Fframwaith Datlbygu Cenedlaethol 2040 (Llywodraeth Cymru) yn rhoi bron 3000 o dai fforddadwy, a galli hynny gynnwys tai fydd y Cyngor yn eu prynu fel stoc dai hefyd.

Mae Fframwaith Datblygu Cenedlaethol 2040, Llywodraeth Cymru, yn nodi bydd angen 23,400 o dai yn Rhanbarth Canolbarth a De-Orllewin Cymru tan 2039 a thros y 5 mlynedd cyntaf fod angen 45% o rhain i fod yn dai fforddadwy. Mae Sir Gaerfyrddin yn rhan o’r rhanbarth yma sy’n cynnwys poblogaeth o dros 900,00 ac yn cynnwys Castell Nedd Port Talbot ac Abertawe ymhlith yr 8 ardal sydd o fewn y rhanbarth. Mae 8,822 o dai fel a nodir yn yr ail CDLl yn 37.7% o gyfanswm y tai mae Llywodraeth Cymru yn nodi sydd ei angen o fewn y rhanbarth. Nid yw hyn yn realistig nac ymarferol ac yn ategu bod 8,822 yn ffigwr rhy uchel ar gyfer Sir Gaerfyrddin.

Mae angen i ni fod yn uchelgeisiol dros ein cymunedau a pharhad y Gymraeg yn Sir Gaerfyrddin ond rhaid sicrhau bod yr uchelgais wedi’i nodi ar yr elfennau perthnasol fydd yn sicrhau cymunedau ffyniannus er lles ein trigolion. Mae pryder mawr bod cyfanswm y tai a fwriedir yn yr 2il CDLl yn atal ffyniant a pharhad y Gymraeg yn iaith gymunedol yn Sir Gaerfyrddin.

**SP8 Y Gymraeg a Diwylliant Cymru**

**11.173**

Nid yw ffigyrau niferoedd siaradwyr Cymraeg yn Sir Gaerfyrddin yng nghyfrifiad 2021 wedi’u hystyried ar gyfer yr 2il CDLl a’r ffigyrau o 2011 sydd wedi’u defnyddio, wedi dyddio. Gan fod y ffigyrau diweddaraf wedi dangos cwymp sylweddol i nifer y siaradwyr o fewn y Sir mae oblygiadau pell gyrhaeddol i’r 2il CDLl o ystyried y ffigyrau’n fanwl. Dylid edrych nid yn unig ar gyfanswm y nifer o siaradwyr Cymraeg, ond ym mhle mae’r nifer uchaf o siaradwyr er mwyn diogelu a datblygu’r Gymraeg yn y cymunedau hynny.

Dylai polisïau cynllunio a fabwysiedir o fewn yr 2il CDLl alluogi parhad a datblygiad y Gymraeg yn iaith fyw ym mhob cymuned o fewn y Sir gyda sylw arbennig yn cael ei roi i’r cymunedau sydd á’r canrannau uchaf o siaradwyr yng nghyfrifiad 2021.

Gan fod y niferoedd wedi gostwng yn sylweddol o fewn y Sir ers cyfrifiad 2011, mae’n amlwg nad yw’r polisïau cynllunio presennol yn ddigonol i barhad y Gymraeg yn iaith hyfyw o fewn y Sir. Rhaid wrth bolisiau cryf i sicrhau bod y Gymraeg yn ffynnu yng nghymunedau’r Sir.

Mae’n rhaid ail edrych ar yr 2il CDLl gan ddefnyddio ffigyrau Cyfrifiad 2021 i sicrhau bod y CDLl yn “hyrwyddo’r Gymraeg a’i diwylliant” (Amcanion Llesiant Sir Gaeryfrdidn 2017-18) “ac mae hefyd yn ymrwymedig i gyfrannu at nod hirdymor Llywodraeth Cymru o sicrhau 1 miliwn o siaradwyr Cymraeg erbyn 2050”(Cymraeg 2050: Miliwn o siaradwyr Cymraeg, Llywodraeth Cymru 2017). Mae Deddf Llesiant Cenedlaethau’r Dyfodol yn nodi “Cymru â diwylliant bywiog lle mae’r Gymraeg yn ffynnu” ac mae angen sicrhau bod y ffigyrau o’r cyfrifiad diweddaraf i sicrhau y gall Sir Gaerfyrddin gyrraedd y nod hwnnw.

**WL1: Y Gymraeg a Datblygiadau Newydd**

Er mwyn sicrhau bod ein cymunedau yn leoliadau “lle mae’r Gymraeg yn ffynnu”, rhaid cael Asesiad o’r Effaith ar y Gymraeg ar gyfer pob datblygiad o 5 tŷ neu fwy yn yr 2il CDLl gan **gynnwys** y dyraniadau tai sydd ym mholisiau HOM1 a HOM3. Mae pob datblygiad yn mynd i effeithio ar y Gymraeg yn y gymuned.

Nid yw *Cynllun Gweithredu Iaith* yn ddigonol ar gyfer y datblygiadau hyn nag unrhyw ddatblygiad o fewn y Sir, i sicrhau parhad a thwf y Gymraeg yn iaith hyfyw yn ein cymunedau. Mae angen Asesiad Effaith ar y Gymraeg a wneir yn annibynnol ac allanol ar raddfa a lefel sydd ar gyfer unrhyw asesiad arall e.e. priffyrdd, NRW, cadwraeth. Rhaid i’r Asesiad Effaith ar y Gymraeg gael ei drin a’i drafod hefyd ar yr un statws a’r asesiadau statudol eraill. Mae pwysigrwydd y Gymraeg yng nghymunedau’r Sir yn haeddu’r ystyriaethau ar y lefel hyn er mwyn cyrraedd y nodau a osodir yn neddfwriaethau Llywodraeth Cymru ac yn amcanion a nodau Cyngor Sir Gaerfyrddin a osodir yn Amcanion Llesiant Sir Gaerfyrddin a Strategaeth y Gymraeg.

Mae angen bod yn rhagweithiol i weld y cynnydd yn y Gymraeg a ddymunwn er lles ein cymunedau.

**SP5 Strategaeth Tai Fforddiadwy**

**AHOM1: Darparu Tai Fforddiadwy – Cyfraniadau Ar-safle**

Dylid gosod polisi amodol bod rhai o’r tai fforddiadwy i’w hadeiladu ar ddechrau’r datblygiad neu o leiaf yn rhan o’r 5 neu 10 tŷ cyntaf yn y datblygiad i sicrhau y caiff y tai fforddiadwy eu hadeiladu yn y tymor hir, yn ddi-rwystr.

Mae’n amodol i annedd sengl rhan-dalu swm cyfnewid wrth i’r annedd gael ei adeiladu a dylai amod tebyg i fod yn rhan o gyfraniad ar-safle at dai fforddiadwy hefyd.

Bydd hyn yn galluogi i ymateb i’r galw am dai fforddiadwy ynghynt hefyd gan y bydd yr anheddau ar gael ar ddechrau datblygiad a heb orfod aros i ddatblygiad gael ei gwblhau.

**SP11 Yr Economi Ymwelwyr**

**11.247**

Er lles ein cymunedau, a sicrhau tai i bobol leol a thai fforddiadwy i brynwyr cartrefi cyntaf, mae angen gosod cyfyngiadau ar hawliau datblygu a ganiateir i newid anheddau sy’n bodoli eisoes i gartrefi gwyliau, ail gartrefi, a hefyd llety gwyliau dros-dro fel Airbnb. Mae angen gosod canran o gartrefi o’r math yma a ganiateir mewn cymuned i sicrhau bod bywyd cymunedol yn parhau drwy gydol y flwyddyn a chartrefi priodol ar gael i bobol leol.

**SP16 Newid yn yr Hinsawdd**

**Polisi CCH3 – Pwyntiau Gwefru Cerbydau Trydan**

**11.498/11.499/11.500**

Byddai’n fwy addas a chost-effeithiol a chynaladwy i roi pwyntiau gwefru ‘3-fas’ (3-phase) ymhob annedd newydd. Gallai hyn alluogi’r preswylydd i’w defnyddio ar gyfer gwefru trydan a pwmpiau gwresogi. Byddai hyn hefyd yn galluogi’r preswylydd i ddefnyddio’r technoleg diweddaraf pan fyddent ei angen e.e. ni fydd gan bob preswylydd gar trydan yn syth a gallai’r pwynt gwefru trydan EV rhydu a mynd yn ofer yn y cyfamser.

Byddai hefyd yn well i asesu’r ddarpariaeth lleol wrth glustnodi gofodau pwynt gwefru mewn datblygiadau meysydd parcio gan y gallai fod llawer o bwyntiau gwefru yn y cyffiniau neu os nad oes dim byddai angen cynyddu’r 10%.

**11.495/11.497**

Mae’r heriau trafnidiaeth gyhoeddus a’r amrywiaeth yn y gofynion yng nghymunedau Sir Gaerfyrddin yn cynnig cyfle i hybu cynlluniau Ceir trydan cymunedol/i’w rhannu a syniadau eraill newydd y dylid eu hystyried yn opsyniau i ateb y gofynion.

**CCH6**

Wrth wynebu’r argyfwng newid hinsawdd dylid ystyried polisi cryfach nag *anogaeth* a rhoi ffafriaeth i roi neu gorfodi rhoi paneli solar, er enghraifft, ar bob tŷ mewn datblygiadau newydd yn enwedig ar bob tŷ fforddiadwy. Os yw to’r tŷ yn wynebu’r de, gorllewin neu’r dwyrain mae hwn yn ddewis fyddai’n gost effeithiol ar sawl lefel ag yn ateb cymharol syml ag effeithiol i leihau allyriadau carbon. Mae paneli solar ar gael sy’n gallu cael eu rhoi yn y to fyddai’n arbed gwario ar osod teils ar y to.

**CHH7: Newid yn yr Hinsawdd – Fforestydd, Coetiroedd a Phlannu Coed**

Tra’n cydnabod pwysigrwydd plannu coed a choetiroedd fel ymatebion i’r argyfwng hinsawdd, mae cynlluniau i brynu ffermydd lleol er mwyn cyflawni hyn yn tanseilio’r polisi. Dylid mabwysiadu opsiynau a chynlluniau i ffermwyr lleol i ddefnyddio rhan o’u tir i blannu’r coed a choetiroedd.

Byddai hyn yn sicrhau amddiffyn yr amgylchedd, treftadaeth ddiwylliannol, cymunedau a’n tirwedd ag yn sicrhau bywiolaeth i gadw’n pobol ifanc yng nghefn gwlad.

**4 Sir Gaerfyrddin – Cyd-destun Strategol**

**Trosolwg pwynt 4.48**

Tra’n cydnabod pwysigrywdd treftadaeth adeiledig y Sir, mae hyn yn her mawr yng ngyd-destun yr argyfwng newid hinsawdd yn arbennig mewn tref fel Llanymddyfri lle nad oes modd, ar hyn o bryd, i osod ynni adnewyddadwy fel paneli solar ar adeiladau’r dre. Nid yw’n ardal addas ar gyfer melinau gwynt chwaith ac mae hynny’n rhoi her arbennig i’r dref i fod yn gynaladwy.

Yn sgil yr argyfwng sydd o ran newid hinsawdd, mae angen datrys y math yma o sefyllfaoedd a chael hyblygrwydd gan fod paneli solar, er enghraifft, yn osodiad dros-dro a ddim yn amharu ar strwythur yr adeiladau.